Nariadenie Rady (ES) č. 747/2001
z 9. apríla 2001
ustanovujúce správu colných kvót a referenčných množstiev spoločenstva pre výrobky spĺňajúce požiadavky pre preferencie na základe dohôd s určitými krajinami Stredomoria a rušiace nariadenia (ES) č. 1981/94 a (ES) č. 934/95
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 133,
so zreteľom na návrh Komisie,
keďže:
(1) Dodatkové protokoly k Dohode o spolupráci medzi Európskym hospodárskym spoločenstvom na jednej strane a Alžírskou ľudovodemokratickou republikou [1], Egyptskou arabskou republikou [2], Hašemitským kráľovstvom Jordánska [3], Sýrskou arabskou republikou [4], na strane druhej a dodatkový protokol k Dohode o pridružení medzi Európskym hospodárskym spoločenstvom a Maltou [5], ustanovujú colné úľavy, z ktorých niektoré spadajú do colných kvót a referenčných množstiev spoločenstva.
(2) Protokol stanovujúci podmienky a postupy na vykonávanie druhej etapy Dohody o pridružení medzi Európskym hospodárskym spoločenstvom a Cyperskou republikou a upravujúci určité ustanovenia dohody [6], zmenený a doplnený nariadením Rady (ES) č. 3192/94 z 19. decembra 1994 meniacim a dopĺňajúcim dojednania uplatňujúce sa na dovozy do spoločenstva určitých poľnohospodárskych výrobkov s pôvodom na Cypre [7], tiež ustanovuje colné úľavy, z ktorých niektoré spadajú do colných kvót a referenčných množstiev spoločenstva.
(3) Nariadenie Rady (EHS) č. 1764/92 z 29. júna 1992 meniace a dopĺňajúce dojednania pre dovoz do spoločenstva určitých poľnohospodárskych výrobkom s pôvodom v Alžírsku, na Cypre, v Egypte, Izreali, Jordánsku, Libanone, na Malte, v Maroku, Sýrii a Tunise [8] urýchlilo odstraňovanie ciel a ustanovilo zvýšenie objemov colných kvót a referenčných množstiev stanovených v protokoloch k Asociačnej dohode alebo Dohode o spolupráci s príslušnými krajinami Stredomoria.
(4) Dojednania pre dovoz pomarančov s pôvodom na Cypre, v Egypte a v Izraeli do spoločenstva upravili dohody vo forme výmeny listov medzi Európskym spoločenstvom a Cyprom [9], medzi Európskym spoločenstvom a Egyptskou arabskou republikou [10] a medzi Európskym spoločenstvom a Izraelom [11].
(5) Rozhodnutie č. 1/98 Asociačnej rady ES-Turecko z 25. februára 1998 o obchodnom režime pre poľnohospodárske výrobky [12] ustanovuje colné úľavy, z ktorých niektoré sú udeľované v rámci colných kvót.
(6) dočasná Asociačná dohoda Euro-Stredomoria o obchode a spolupráci medzi Európskym spoločenstvom na jednej strane a Hnutím za oslobodenie Palestíny (PLO) v prospech palestínskeho orgánu pre Západný brehu a pásmo Gazy [13] na strane druhej, ako aj dohoda Euro-Stredomoria vytvárajúca pridruženie medzi Európskymi spoločenstvami a ich členskými štátmi na jednej strane a Tuniskou republikou [14], Marockým kráľovstvom [15], štátom Izrael [16] na strane druhej, ustanovuje colné úľavy, z ktorých niektoré spadajú do colných kvót a referenčných množstiev.
(7) Tieto colné úľavy sa vykonávali nariadením Rady (ES) č. 1981/94 z 25. júla 1994, ktoré otvára a ustanovuje správu colných kvót spoločenstva pre určité výrobky s pôvodom v Alžírsku, na Cypre, v Egypte, Izraeli, v Jordánsku, na Malte, v Maroku, na západnom brehu a v pásme Gazy, v Tunise a Turecku a ustanovujúce podrobné pravidlá na poskytovanie a úpravu týchto colných kvót [17] a nariadením Rady (ES) č. 934/95 z 10. apríla 1995 ustanovujúcim štatistický dohľad spoločenstva v rámci referenčných množstiev pre určité množstvo výrobkov s pôvodom na Cypre, v Egypte, Izraeli, Jordánsku, na Malte, v Maroku, Sýrii, Tunise a na západnom brehu a pásme Gazy [18].
(8) Pretože obidve nariadenia (ES) č. 1981/94 a (ES) č. 934/95 boli opakovane a do značnej miery zmenené a doplnené, v súčasnosti je potrebné ich prepracovať a zjednodušiť v súlade s rezolúciou Rady z 25. októbra 1996 o zjednodušení a racionalizácii colných nariadení a postupov spoločenstva [19]. V záujme racionalizácie vykonávania príslušných colných opatrení, mali by sa zoskupiť opatrenia týkajúce sa colných kvót a referenčných množstiev do iba jedného nariadenia, ktoré zohľadní následné zmeny a doplnenia nariadení (ES) č. 1981/94 a (ES) č. 934/95, spolu so zmenami a doplneniami číselných znakov spojenej nomenklatúry a podpoložiek TARIC.
(9) Pretože príslušné preferenčné dohody sú uzavreté na dobu neurčitú, vhodné je obmedziť dobu trvania tohto nariadenia.
(10) Oprávnenie mať prospech z colných úľav podlieha predloženiu príslušného dôkazu o pôvode colným orgánom, ako je ustanovené v príslušných preferenčných dohodách medzi Európskym spoločenstvom a krajinami Stredomoria.
(11) Príslušné preferenčné dohody ustanovujú, ak je presiahnuté referenčné množstvo, možnosť, aby spoločenstvo nahradilo v nasledujúcom preferenčnom období úľavu udelenú v rámci tohto referenčného množstva colnou kvótou rovnakej čiastky.
(12) Ako výsledok dohôd, ku ktorým sa dospelo na multilaterálnych rokovaniach Uruguayského kola, clá podľa spoločného colného sadzobníka sa stali výhodnejšie pre určité výrobky ako colná úľava udelená pre tieto výrobky v preferenčných dohodách krajín Stredomoria. Preto nie je potrebné ďalej ustanovovať správu colnej kvóty pre pripravené alebo konzervované morčacie mäso s pôvodom v Izraeli alebo referenčné množstvo pre hrach na siatie s pôvodom v Maroku.
(13) Rozhodnutia Rady alebo Komisie meniace a doplňujúce kombinovanú nomenklatúru a číselné znaky KN neobsahujú žiadne podstatné zmeny. Kvôli zjednodušeniu a včasnému uverejneniu nariadení vykonávajúcich colné kvóty spoločenstva a referenčné množstvá ustanovené v nových preferenčných dohodách, protokoloch, výmenách listov alebo iných aktoch uzavretých medzi spoločenstvom a krajinami Stredomoria a pokiaľ tieto akty už špecifikovali výrobky spĺňajúce požiadavky na colné preferencie v rámci colných kvót a referenčných množstiev, ich objemy, clá, obdobia a akékoľvek kritéria oprávnenosti je vhodné ustanoviť tak, aby Komisia mohla po konzultácii s Výborom pre colný kódex urobiť akékoľvek potrebné zmeny a technické zmeny a doplnenia k tomuto nariadeniu. Neovplyvňuje to osobitný postup ustanovený v nariadení Rady (ES) č. 3448/93 zo 6. decembra 1993 ustanovujúci obchodné dojednania uplatniteľné na určité výrobky vyplývajúce zo spracovania poľnohospodárskych výrobkov [20].
(14) Nariadenie Komisie (ES) č. 2454/93 z 2. júla 1993 stanovujúce ustanovenia na vykonávanie nariadenia Rady (EHS) č. 2913/92 zriaďujúceho Colný kódex spoločenstva [21] kodifikovalo pravidlá správy pre navrhované colné kvóty, ktoré sa majú použiť v chronologickom poradí dátumov colných deklarácií a pre dohľad nad preferenčnými dovozmi.
(15) Z dôvodov rýchlosti a efektívnosti, komunikácia medzi členskými štátmi a Komisiou by sa mala, pokiaľ je to možné, vykonávať telematickým spojením.
(16) Oprávnenie mať prospech z colných úľav pre veľkokveté ruže, ruže s malými kvetmi, jednokveté (kvetové) karafiáty a viackveté (strapcové) karafiáty podlieha zhode s podmienkami nariadenia Rady (EHS) č. 4088/87 z 21. decembra 1987 pevne stanovujúce podmienky na uplatnenie preferenčných ciel na dovozy určitých výrobkov s pôvodom na Cypre, v Izraeli, Jordánsku, Maroku a na západnom brehu a v pásme Gazy [22].
(17) Vína s pôvodom v Alžírsku, Maroku a Tunise a ktoré majú zaregistrované označenie pôvodu, musí sprevádzať osvedčenie o označení pôvodu v súlade s modelom uvedeným v preferenčnej dohode alebo dokument V I 1 alebo výpis VI 2 s uvedením poznámok v súlade s nariadením Komisie (EHS) č. 3590/95 z 18. decembra 1985 o osvedčení a správe o rozbore, ktoré sa požadujú pre dovoz vína, hroznovej šťavy a hroznového muštu [23].
(18) Oprávnenie mať prospech z colnej kvóty pre likérové vína s pôvodom na Cypre podlieha splneniu podmienky, že vína sú označené ako "likérové vína" v dokumente V I 1 alebo výpise V I 2 ustanovených v nariadení Komisie (EHS) č. 3590/95.
(19) Rozhodnutie Rady z 22. decembra 2000 o uzavretí dohody vo forme výmeny listov medzi Európskym spoločenstvom a Tuniskou republikou týkajúcej sa liberalizačných opatrení a zmena a doplnenie Poľnohospodárskych protokolov k Asociačnej dohode ES/Tunis [24], ustanovuje nové colné úľavy a zmeny existujúcich úľav, z ktorých niektoré spadajú do colných kvót a referenčných množstviev spoločenstva.
(20) Opatrenia potrebné na vykonávanie tohto nariadenia sa majú prijať v súlade s rozhodnutím Rady 1999/468/ES z 28. júna 1999 ustanovujúcim postupy na uplatnenie vykonávacích právomocí udelených Komisii [25],
PRIJALA TOTO NARIADENIE:
Článok 1
Colné úľavy v rámci colných kvót alebo referenčných množstiev spoločenstva
Ak sú výrobky s pôvodom v Alžírsku, Maroku, Tunise, Egypte, Jordánsku, Sýrii, Izraeli, na západnom brehu a v pásme Gazy, v Turecku, na Malte a Cypre, ktoré sú uvedené v prílohách I až IX prepustené do voľného obehu v spoločenstve, majú spĺňať požiadavky na oslobodenie alebo zníženie sadzieb cla v rámci limitov colných kvót alebo v rámci referenčných množstviev spoločenstva počas období a v súlade s ustanoveniami uvedeným v tomto nariadení.
Článok 2
Osobitné ustanovenia pre čerstvé rezané kvety a puky kvetov
1. Uplatňovanie colných kvót pre čerstvé rezané kvety a puky kvetov sa môže nariadením Komisie pozastaviť a znovu sa môže stanoviť clo podľa Spoločného colného sadzobníka spoločenstva pre veľkokveté ruže, ruže s malými kvetmi, jednokveté (kvetové) karafiáty a viackveté (strapcové) karafiáty, ak neboli dodržané cenové podmienky ustanovené nariadením (EHS) č. 4088/87.
2. Dovozy do spoločenstva výrobkov, pre ktoré sa znovu ustanovilo clo podľa Spoločného colného sadzobníka počas obdobia uplatňovania takéhoto opätovného stanovenia, nespĺňajú požiadavky mať prospech z príslušnej colnej kvóty.
Článok 3
Osobitné podmienky pre oprávnenie na colné kvóty pre určité vína
1. S cieľom možného prospechu z colných kvót spoločenstva uvedených v prílohách I až III pod poradovými číslami 09.1001, 09.1107 a 09.1205, vína má sprevádzať osvedčenie o označení pôvodu vydané príslušným alžírskym, marockým alebo tuniským orgánom v súlade s modelom uvedeným v prílohe XII alebo dokument V I 1 alebo výpis V I 2 s uvedením poznámok v súlade s článkom 9 nariadenia (EHS) č. 3590/85.
2. Oprávnenie mať prospech z colnej kvóty pod poradovým číslom 09.1417 uvedeným v prílohe XI pre likérové vína s pôvodom na Cypre podlieha splneniu podmienky, že vína sú označené ako "likérové vína" v dokumente V I 1 alebo výpise V I 2 ustanovenom v nariadení (EHS) č. 3590/85.
Článok 4
Správa colných kvót a referenčných množstiev
1. Colné kvóty uvedené v tomto nariadení spravuje Komisia v súlade s článkami 308a až 308c nariadenia (EHS) č. 2454/93.
2. Výrobky, ktoré sú dané do voľného obehu s možným prospechom vyplývajúcim z preferenčných sadzieb, najmä tie, ktoré sú v rámci referenčných množstiev uvedených v článku 1, podliehajú dohľadu spoločenstva v súlade s článkom 308d nariadenia (EHS) č. 2454/93. Komisia po konzultácii s členskými štátmi rozhodne o výrobkoch iných ako sú tie, na ktoré sa vzťahujú referenčné množstvá, na ktoré sa uplatňuje dohľad.
3. Komunikácia týkajúca sa správy colných kvót a referenčných množstiev medzi členskými a Komisiou sa uskutočňuje, pokiaľ je to možné, telematickým spojením.
Článok 5
Delegovanie právomocí
1. Bez dopadu na postup ustanovený nariadením Rady (ES) č. 3448/93, Komisia môže v súlade s postupom uvedeným v článku 6 (2) tohto nariadenia, prijať opatrenia potrebné na uplatnenie tohto nariadenia, najmä:
a) zmeny a doplnenia a technické úpravy potrebné v dôsledku zmien v číslených znakoch kombinovanej nomenklatúry a podpoložiek TARIC;
b) potrebné prispôsobenia vyplývajúce z nadobudnutia účinnosti nových dohôd, protokolov, výmen listov alebo akéhokoľvek iného aktu uzavretého medzi spoločenstvom a krajinami Stredomoria, ak takéto dohody, protokoly, výmeny listov alebo iné akty Rady uvádzajú výrobky, ktoré spĺňajú požiadavky na colné preferencie v rámci colných kvót a referenčných množstiev, ich objemy, clá, obdobia a akékoľvek kritériá týkajúce sa oprávnenosti.
2. Ustanovenia prijaté v súlade s odsekom 1 neoprávňujú Komisiu:
a) prenášať referenčné množstvá z jedného obdobia do druhého;
b) prevádzať množstvá, ktoré sú pod jednou colnou kvótou alebo referenčným množstvom do druhej colnej kvóty alebo referenčného množstva;
c) prevádzať množstvá z colnej kvóty do referenčného množstva a naopak;
d) meniť harmonogram ustanovený v dohodách, protokoloch, výmenách listov alebo iných aktoch;
e) prijímať legislatívu, ktorá má vplyv na colné kvóty spravované prostredníctvom dovozných licencií.
Článok 6
Riadiaci výbor
1. Komisii má pomáhať Výbor pre colný kódex zriadený článkom 248a nariadenia (EHS) č. 2913/92 [26], ďalej uvádzaný ako "výbor".
2. Kde je urobený odkaz na tento odsek, uplatňuje sa článok 4 a 7 rozhodnutia 1999/468/ES.
Obdobie ustanovené v článku 4 (3) rozhodnutia 1999/468/ES sa má stanoviť na tri mesiace.
3. Výbor prijme svoj rokovací poriadok.
Článok 7
Spolupráca
Členské štáty a Komisia majú úzko spolupracovať, aby sa zaistil súlad s týmto nariadením.
Článok 8
Zrušenia
Týmto sa rušia nariadenia (ES) č. 1981/94 a (ES) č. 934/95.
Odkazy na nariadenia (ES) č. 1981/94 a (ES) č. 934/95 sa považujú za odkazy na toho nariadenie a text podľa korelačnej tabuľky v prílohe XIII.
Článok 9
Nadobudnutie účinnosti
Toto nariadenie nadobúda účinnosť deň nasledujúci po dni jeho uverejnenia v Úradnom vestníku Európskych spoločenstiev.
Uplatňuje sa od 1. januára 2001 pre colné kvóty uvedené v prílohe III pod poradovými číslami 09.1211, 09.1215, 09.1217, 09.1218, 09.1219 a 09.1220.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 9. apríla 2001